CELEX: 
Language: lt
Date: 2020-09-07 00:00:00
Title: KOMISIJOS REGLAMENTAS (ES) …/... kuriuo dėl didžiausios leidžiamosios policiklinių aromatinių angliavandenilių (PAA) koncentracijos tradiciniu būdu rūkytoje mėsoje bei rūkytos mėsos produktuose ir tradiciniu būdu rūkytose žuvyse bei rūkytuose žuvininkystės produktuose nustatymo iš dalies keičiamas Reglamentas (EB) Nr. 1881/2006 ir nustatoma didžiausia leidžiamoji PAA koncentracija gėrimams ruošti naudojamuose augalinio maisto milteliuose

KOMISIJOS REGLAMENTAS (ES) …/...
            
            
               2020 09 07
            
            
               kuriuo dėl didžiausios leidžiamosios policiklinių aromatinių angliavandenilių (PAA) koncentracijos tradiciniu būdu rūkytoje mėsoje bei rūkytos mėsos produktuose ir tradiciniu būdu rūkytose žuvyse bei rūkytuose žuvininkystės produktuose nustatymo iš dalies keičiamas Reglamentas (EB) Nr. 1881/2006 ir nustatoma didžiausia leidžiamoji PAA koncentracija gėrimams ruošti naudojamuose augalinio maisto milteliuose
            
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų
                  1
               , ypač į jo 2 straipsnio 3 dalį,
            
            
               kadangi:
            
            
               (1)Komisijos reglamente (EB) Nr. 1881/2006
                  2
                maisto produktams, įskaitant rūkytą mėsą bei rūkytos mėsos produktus ir rūkytas žuvis bei rūkytus žuvininkystės produktus, nustatyta didžiausia leidžiamoji policiklinių aromatinių angliavandenilių (PAA) koncentracija;
            
            
               (2)pagal tą reglamentą, vadovaujantis gerąja gamybos ir žemės ūkio ir (arba) žuvininkystės praktika turi būti nustatoma kuo mažesnė racionaliai įmanoma didžiausia leidžiamoji PAA koncentracija. 2011 m. duomenys apie rūkytas žuvis ir rūkytą mėsą parodė, kad įmanoma užtikrinti mažesnę didžiausią leidžiamąją koncentraciją. Nepaisant to, kai kuriais atvejais buvo būtina modifikuoti dabartinę rūkymo technologiją. Todėl prieš 2014 m. rugsėjo 1 d. pradedant taikyti mažesnę didžiausią leidžiamąją koncentraciją, nustatytą rūkytai mėsai bei rūkytos mėsos produktams ir rūkytoms žuvims bei rūkytiems žuvininkystės produktams, buvo nustatytas trejų metų pereinamasis laikotarpis; 
            
            
               (3)tačiau, nepaisant taikomos gerosios rūkymo praktikos, 2014 m. nustatyta, kad mažesnės PAA koncentracijos neįmanoma užtikrinti Airijoje, Ispanijoje, Kroatijoje, Kipre, Latvijoje, Lenkijoje, Portugalijoje, Rumunijoje, Slovakijoje, Suomijoje, Švedijoje ir Jungtinėje Karalystėje tam tikrais tradiciniu būdu rūkytos mėsos ir rūkytos mėsos produktų atvejais ir Airijoje, Latvijoje, Rumunijoje, Suomijoje, Švedijoje ir Jungtinėje Karalystėje tam tikrais tradiciniu būdu rūkytų žuvų ir rūkytų žuvininkystės produktų atvejais. Šiais atvejais rūkymo praktikos neįmanoma pakeisti taip, kad būtų laikomasi mažesnės didžiausios leidžiamosios PAA koncentracijos, nesukėlus didelių organoleptinių maisto produktų savybių pokyčių; 
            
            
               (4)remiantis tuo, kas išdėstyta pirmiau, ir vadovaujantis Reglamento (EB) Nr. 1881/2006 7 straipsnio 6 ir 7 dalimis, 2014 m. rugsėjo 1 d. atitinkamoms valstybėms narėms suteikta teisė laikinai netaikyti mažesnės didžiausios leidžiamosios PAA koncentracijos, kad rinkai būtų galima pateikti tradiciniu būdu rūkytą mėsą bei rūkytos mėsos produktus ir (arba) tradiciniu būdu rūkytas žuvis bei rūkytus žuvininkystės produktus, kurie buvo rūkyti jų teritorijoje ir kurie skirti vartoti jų teritorijoje. Tiems rūkytiems produktams toliau buvo taikoma iki 2014 m. rugsėjo 1 d. taikyta didžiausioji leidžiamoji koncentracija. Nukrypti leidžianti nuostata buvo taikoma bendrai visai rūkytai mėsai bei rūkytos mėsos produktams ir (arba) rūkytoms žuvims bei rūkytiems žuvininkystės produktams, nenurodant konkrečių maisto produktų pavadinimų; 
            
            
               (5)remdamosi Reglamento (EB) Nr. 1881/2006 7 straipsnio 6 ir 7 dalimis, atitinkamos valstybės narės toliau stebėjo tuose produktuose esančius PAA ir parengė programas, kad, kai įmanoma, būtų taikoma geroji rūkymo praktika.  2018 m. ši padėtis buvo iš naujo įvertinta remiantis atitinkamų valstybių narių pateikta išsamia informacija, įskaitant tradiciniu būdu rūkytoje mėsoje bei rūkytos mėsos produktuose ir (arba) tradiciniu būdu rūkytose žuvyse bei rūkytuose žuvininkystės produktuose esančių PAA stebėsenos duomenis, ir informacija apie gerosios rūkymo praktikos taikymą bei organoleptinių savybių pokyčius. Remiantis išsamiu pateiktos informacijos vertinimu, padaryta išvada, kad mažesnės leidžiamosios PAA koncentracijos nebuvo įmanoma užtikrinti pakeičiant rūkymo praktiką tokiu mastu, kuris yra ekonomiškai pagrįstas ir kuris leidžia neprarasti organoleptinių savybių, būdingų tam tikrai Airijoje, Ispanijoje, Kroatijoje, Kipre, Latvijoje, Lenkijoje, Portugalijoje, Slovakijoje, Suomijoje ir Švedijoje tradiciniu būdu rūkytai mėsai ir rūkytos mėsos produktams ir tam tikroms Latvijoje, Suomijoje ir Švedijoje tradiciniu būdu rūkytoms žuvims ir rūkytiems žuvininkystės produktams. Todėl tam tikros tradiciniu būdu rūkytos mėsos bei rūkytos mėsos produktų ir rūkytų žuvų bei rūkytų žuvininkystės produktų vietos gamybai ir vartojimui šiose valstybėse narėse turėtų būti taikoma neterminuota nukrypti leidžianti nuostata;  
            
            
               (6)be to, nustatyta, kad tam tikruose gėrimams ruošti naudojamuose augalinio maisto milteliuose esama didelės PAA koncentracijos dėl tiems milteliams taikomos netinkamos džiovinimo praktikos. Atsižvelgiant į tai, kad PAA yra genotoksiški kancerogenai, būtina nustatyti didžiausią leidžiamąją PAA koncentraciją tuose milteliuose, kuri įmanoma taikant gerąją džiovinimo praktiką, ir taip užtikrinti aukšto lygio žmonių sveikatos apsaugą;
            
            
               (7)todėl Reglamentas (EB) Nr. 1881/2006 turėtų būti atitinkamai iš dalies pakeistas;
            
            
               (8)šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (EB) Nr. 1881/2006 pakeitimai
            
         
         
            
               Reglamentas (EB) Nr. 1881/2006 iš dalies keičiamas taip:
            
            
               1)7 straipsnio 6 ir 7 dalys pakeičiamos taip:
            
            
               „6.Nukrypstant nuo 1 straipsnio, šios valstybės narės gali leisti jų rinkai pateikti šią tradiciniu būdu rūkytą mėsą ir rūkytos mėsos produktus, kurie buvo rūkyti jų teritorijoje ir kurie skirti vartoti jų teritorijoje, kai juose esančių PAA koncentracija yra didesnė nei nustatytoji priedo 6.1.4 punkte, jei šie produktai atitinka didžiausią leidžiamąją koncentraciją, taikytą iki 2014 m. rugsėjo 1 d., t. y. 5,0 µg/kg (benzo(a)pirenui) ir 30,0 µg/kg (benzo(a)pireno, benzo(a)antraceno, benzo(b)fluoranteno ir chrizeno sumai):
            
            
               –Airija, Kroatija, Kipras, Ispanija, Lenkija ir Portugalija – tradiciniu būdu rūkytą mėsą ir mėsos produktus;
            
            
               –Latvija – tradiciniu būdu rūkytą kiaulieną, karštai rūkytą vištieną, karštai rūkytas dešreles ir karštai rūkytą medžiojamųjų gyvūnų mėsą;
            
            
               –Slovakija – sūdytą tradiciniu būdu rūkytą mėsą, tradiciniu būdu rūkytą šoninę, tradiciniu būdu rūkytą dešrą (klobása), kai terminas „tradiciniu būdu rūkyta“ reiškia, kad dūmai gaunami deginant medieną (rąstinę medieną, medžio pjuvenas, medžio skiedras) dūminėje rūkykloje; 
            
            
               –Suomija – tradiciniu būdu karštai rūkytą mėsą ir mėsos produktus; 
            
            
               –Švedija – rusenančiomis malkomis ar kita augaline medžiaga rūkomą mėsą ir mėsos produktus.
            
            
               Šios valstybės narės ir atitinkami maisto tvarkymo subjektai toliau stebi šios dalies pirmojoje pastraipoje nurodytoje tradiciniu būdu rūkytoje mėsoje ir rūkytos mėsos produktuose esančius PAA ir užtikrina, kad, kai įmanoma, neprarandant šiems produktams būdingų organoleptinių savybių, būtų taikoma geroji rūkymo praktika. 
            
            
               7.Nukrypstant nuo 1 straipsnio, šios valstybės narės gali leisti jų rinkai pateikti šias tradiciniu būdu rūkytas žuvis ir rūkytus žuvininkystės produktus, kurie buvo rūkyti jų teritorijoje ir kurie skirti vartoti jų teritorijoje, kai juose esančių PAA koncentracija yra didesnė nei nustatytoji priedo 6.1.5 punkte, jei šie rūkyti produktai atitinka didžiausią leidžiamąją koncentraciją, taikytą iki 2014 m. rugsėjo 1 d., t. y. 5,0 µg/kg (benzo(a)pirenui) ir 30,0 µg/kg (benzo(a)pireno, benzo(a)antraceno, benzo(b)fluoranteno ir chrizeno sumai):
            
            
               –Latvija – tradiciniu būdu karštai rūkytas žuvis;
            
            
               –Suomija – tradiciniu būdu karštai rūkytas smulkias žuvis ir iš smulkių žuvų pagamintus žuvininkystės produktus;
            
            
               –Švedija – rusenančiomis malkomis ar kita augaline medžiaga rūkomas žuvis ir žuvininkystės produktus.
            
            
               Šios valstybės narės ir atitinkami maisto tvarkymo subjektai toliau stebi šios dalies pirmojoje pastraipoje nurodytuose tradiciniu būdu rūkytose žuvyse ir rūkytuose žuvininkystės produktuose esančius PAA ir užtikrina, kad, kai įmanoma, neprarandant šiems produktams būdingų organoleptinių savybių, būtų taikoma geroji rūkymo praktika.“;
            
            
               2)Priedas iš dalies keičiamas pagal šio reglamento priedo nuostatas.
            
            
               2 straipsnis
            
            
               Šio reglamento priede nurodyti maisto produktai, teisėtai pateikti rinkai iki šio reglamento įsigaliojimo, gali likti rinkoje po tos datos iki [Leidinių biurui: įrašyti tikslią datą – 6 mėnesiai po šio reglamento įsigaliojimo]. 
            
            
               3 straipsnis
            
            
               Įsigaliojimas ir taikymas
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
         
         
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2020 09 07
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
               
            
         
         
            
                  
                     (1)
                  
                        OL L 37, 1993 2 13, p. 1. 
               
               
                  
                     (2)
                  
                        2006 m. gruodžio 19 d. Komisijos reglamentas (EB) Nr. 1881/2006, nustatantis didžiausias leistinas tam tikrų teršalų maisto produktuose koncentracijas (OL L 364, 2006 12 20, p. 5). 
               
            
      
    ---documentbreak--- 
      
         
         
            
               PRIEDAS 
            
            
               Reglamento (EB) Nr. 1881/2006 priedo 6 skirsnyje po 6.1.15 įrašo „Rūkyti prieskoniai, išskyrus kardamonus ir rūkytas paprikas (Capsicum spp.)“ įterpiamas šis įrašas:
            
            
                     
                        „6.1.16
                     
                  
                  
                     
                        Gėrimams ruošti naudojami augalinio maisto, išskyrus 6.1.2 ir 6.1.11 punktuose nurodytus produktus, milteliai (*)
                     
                  
                  
                     
                        10,0
                     
                  
                  
                     
                        50,0
                     
                  
               
               (*)Gėrimų ruošimas – smulkiai sumaltų miltelių naudojimas įmaišant jų į gėrimus.“